Rugbyspeler breek nek: ‘Hy glo hy sal weer loop’Cody Mulligan. Foto: Verskaf Cody Mulligan (22) is verlam gelaat nadat hy tydens ŉ rugbywedstryd teen ŉ klub van Leeudoringstad met sy kop teen ŉ ander speler se bors vasgeduik, ŉ werwel in sy nek gebreek en sy ruggraat beseer het. Woenie Viljoen, die president van die Lichtenburg-rugbyklub, het Maandag aan Maroela Media vertel Mulligan is nie net een van die spelers by die klub nie, maar ook ŉ IT-tegnikus by sy onderneming en ŉ vriend van sy dogter. “Ek was daar toe dit gebeur het. Cody het sy bewussyn verloor, maar het bygekom terwyl nooddienswerkers op die veld met hom besig was. Hy het dadelik gesê hy kan nie sy arms en bene voel nie,” het Viljoen gesê. Mulligan is eers na ŉ plaaslike dokter geneem voordat hy na ŉ privaathospitaal in Rustenburg vervoer is. “Die neuroloog wat hom ondersoek het, het hard en reguit met my gepraat en gesê Cody sal permanent verlam wees. Hy het ook gesê die kans is goed hy sal dit nie maak nie, aangesien sy diafragma en die spiere wat hom help asemhaal, beseer is,” het Viljoen gesê. “Hy het vir Cody ook gesê dat hy hom moet voorberei op die werklikheid en besef die vooruitsigte is nie positief nie.” Mullighan is daarna na die Dr. George Mukhari-hospitaal, noord van Pretoria, oorgeplaas, waar hy Sondagoggend geopereer is om die werwels in sy nek reg te skuif en te heg. “Dit gaan nou goed met hom. Hy het steeds geen gevoel in sy ledemate nie, maar is baie positief,” het Villjoen gesê. “Cody glo hy sal weer loop en hy weier om neerslagtig te wees. Hy het vir my gesê hy bid nie net die Here moet hom gesond maak nie, maar ook dat sy verhouding met die Here reg moet wees. Ek weet die Here is besig om met Cody te werk.”